title: DIRECTIVA DELEGATĂ (UE) …/… A COMISIEI de modificare, în scopul adaptării la progresul științific și tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru utilizarea ftalatului de bis(2-etilhexil) (DEHP) la electrozii ion-selectivi pentru analiza fluidelor corpului uman și/sau a fluidelor de dializă

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic și științific, anexa IV la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS) în ceea ce privește o derogare pentru aplicații specifice care conțin ftalat de bis(2-etilhexil) (DEHP).

               Articolul 4 din Directiva RoHS restricționează utilizarea anumitor substanțe periculoase în echipamentele electrice și electronice (EEE). În prezent, 10 substanțe sunt restricționate și figurează în anexa II la directivă: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de bis(2-etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). DEHP a fost adăugat pe listă prin Directiva delegată (UE) 2015/863 a Comisiei
                  2
                și va fi interzis, începând din 22 iulie 2021, în dispozitivele medicale care intră sub incidența Directivei RoHS.

               În anexele III și IV la Directiva RoHS sunt indicate materialele și componentele de EEE destinate unor aplicații specifice, care beneficiază de derogare de la restricționarea anumitor substanțe prevăzută la articolul 4 alineatul (1) din directiva respectivă. Articolul 5 prevede adaptarea anexelor III și IV la progresul științific și tehnic (în ceea ce privește acordarea, reînnoirea și revocarea derogărilor). În temeiul articolului 5 alineatul (1) litera (a), derogările se includ în anexele III și IV numai dacă această includere nu diminuează protecția mediului și a sănătății conferită prin Regulamentul (CE) nr. 1907/2006 (REACH)
                  3
                și dacă este îndeplinită una din următoarele condiții:

               –eliminarea sau substituirea lor prin modificarea proiectului sau prin utilizarea de materiale și componente pentru care nu sunt necesare materialele sau substanțele indicate în anexa II este nefezabilă din punct de vedere științific sau tehnic;

               –fiabilitatea substituenților nu este asigurată;

               –este posibil ca efectele negative totale ale substituirii asupra mediului, a sănătății și a siguranței consumatorilor să depășească beneficiile totale pentru mediu, sănătate și siguranța consumatorilor.

               Deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama de orice impact potențial asupra inovării. După caz, trebuie luate în considerare efectele globale ale derogării de-a lungul întregului ciclu de viață.

               Articolul 5 alineatul (1) din Directiva RoHS prevede includerea de către Comisie a materialelor și a componentelor de EEE destinate unor aplicații specifice în listele din anexele III și IV prin acte delegate individuale, în temeiul articolului 20. Articolul 5 alineatul (3) și anexa V stabilesc procedura de depunere a cererilor de derogare.

               2.CONSULTĂRI ÎNAINTEA ADOPTĂRII ACTULUI

               Comisia primește de la operatorii economici numeroase cereri
                  4
                de acordare sau de reînnoire a unor derogări în temeiul Directivei RoHS [articolul 5 alineatul (3) și anexa V].

               La 17 iulie 2018, Comisia a primit o cerere privind o nouă derogare ce intră sub incidența anexei IV, constând în autorizarea introducerii pe piață a dispozitivelor medicale care conțin > 0,1 % DEHP în greutate în materialele omogene, destinate unor aplicații specifice. Cererea se referă la o derogare pentru utilizarea DEHP la electrozii ion‑selectivi ai dispozitivelor medicale folosite pentru a efectua analize la locul acordării asistenței medicale.

               În noiembrie 2018, în vederea evaluării cererii privind această nouă derogare, Comisia a lansat un studiu
                  5
                pentru a efectua evaluarea tehnică și științifică necesară. Studiul, care s-a încheiat în 2020, a implicat o consultare online a părților interesate cu durata de 8 săptămâni, în cursul căreia s-a primit o contribuție. Informațiile privind consultarea au fost furnizate pe site-ul web al proiectului
                  6
               .

               Comisia a consultat, la 23 februarie 2021, grupul de experți al statelor membre pentru actele delegate adoptate în temeiul Directivei RoHS. Unii experți au fost de acord cu proiectele prezentate, însă un grup numeros nu și-a exprimat opinia. Comisia a luat, în temeiul articolului 5 alineatele (3)-(7)
                  7
               , toate măsurile necesare privind derogările de la restricționarea anumitor substanțe. Aceasta a informat Consiliul și Parlamentul European în legătură cu toate activitățile desfășurate în acest context.

               Raportul de evaluare tehnică și științifică a evidențiat că:

               ·DEHP este utilizat în membrane ca solvent pentru constituenții electrozilor ion‑selectivi din analizoarele cu care se poate efectua rapid o „analiză la locul acordării asistenței medicale” a substanțelor ionice prezente în fluidele corpului uman și/sau în fluidele de dializă;

               ·substituirea solventului din membrană este fezabilă din punct de vedere tehnic, dar actualele alternative nu dau rezultate bune și, printre altele, pot avea efecte socioeconomice adverse;

               ·neacordarea derogării ar conduce la perimarea timpurie a aproximativ 500 t de analizoare utilizate la locul acordării asistenței medicale, care depind de electrozii ion‑selectivi. Beneficiul adus mediului prin neintroducerea pe piață a DEHP ca solvent în membrane este destul de limitat, deoarece electrozii ion‑selectivi uzați constituie deșeuri medicale și, în cele din urmă, sunt incinerați. DEHP nu se întoarce în ciclul materialelor;

               ·de asemenea, neacordarea unei derogări ar impune unităților de asistență medicală o sarcină financiară și organizatorică ridicată, ca urmare a necesității de a înlocui analizoarele utilizate la locul acordării asistenței medicale. Acest lucru ar putea împiedica sau întârzia efectuarea analizelor, iar serviciul de sănătate ar putea fi nevoit să finanțeze achiziționarea neplanificată a unor echipamente noi, ceea ce ar produce un impact indirect neintenționat asupra sănătății;

               ·în ansamblu, efectele negative totale asupra mediului și a sănătății produse de substituirea DEHP din constituenții electrozilor ion‑selectivi ar depăși, probabil, beneficiile totale;

               ·ținând seama de durata medie de viață a analizoarelor cu electrozi ion‑selectivi utilizate la locul acordării asistenței medicale și de timpul care este probabil necesar pentru a trece la o piață fără DEHP, perioada maximă de derogare de 7 ani prevăzută la articolul 5 alineatul (2) din Directiva RoHS este adecvată pentru aceste aplicații specifice.

               3.ELEMENTELE JURIDICE ALE ACTULUI DELEGAT

               Deși DEHP este restricționat în articole în temeiul rubricii 51 din anexa XVII la Regulamentul REACH, EEE care intră sub incidența Directivei RoHS sunt exceptate de la această restricție. Rezultatele evaluării arată că acordarea derogării nu ar diminua protecția mediului și a sănătății conferită prin Regulamentul REACH, astfel încât condiția de la articolul 5 din directivă este îndeplinită.

               În plus, cererea de derogare îndeplinește cel puțin unul din criteriile de la articolul 5 alineatul (1) litera (a) din directivă: în ansamblu, fiabilitatea substituenților nu este în prezent asigurată în măsură suficientă și este posibil ca efectele negative totale produse de substituire asupra mediului, a sănătății și a siguranței consumatorilor să depășească beneficiile totale ale acesteia pentru mediu, sănătate și siguranța consumatorilor.

               Se preconizează că perioada de valabilitate a derogării nu va avea efecte adverse asupra inovării. Prin urmare, derogarea ar trebui acordată pentru o perioadă de 7 ani.

               Actul propus acordă o derogare de la restricționarea substanțelor din anexa II la Directiva RoHS, care trebuie inclusă în anexa IV (privind derogările specifice dispozitivelor medicale și instrumentelor de monitorizare și control), pentru utilizarea DEHP în aplicații specifice.

               Instrumentul este o directivă delegată, astfel cum se prevede în Directiva RoHS, care îndeplinește cerințele relevante de la articolul 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a armoniza dispozițiile privind funcționarea pieței interne în domeniul EEE, permițând utilizarea în aplicații specifice a unor substanțe care altfel sunt interzise, în conformitate cu Directiva RoHS și cu procedura stabilită de aceasta pentru adaptarea anexelor III și IV la progresul științific și tehnic.

               Directiva delegată nu are implicații asupra bugetului UE.

               DIRECTIVA DELEGATĂ (UE) …/… A COMISIEI

               din 11.8.2021

               de modificare, în scopul adaptării la progresul științific și tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru utilizarea ftalatului de bis(2-etilhexil) (DEHP) la electrozii ion‑selectivi pentru analiza fluidelor corpului uman și/sau a fluidelor de dializă

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  8
               , în special articolul 5 alineatul (1) litera (a),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directivă. Această restricție nu se referă la anumite aplicații care beneficiază de derogare, indicate în anexa IV la directivă.

               (2)Categoriile de echipamente electrice și electronice cărora li se aplică Directiva 2011/65/UE sunt enumerate în anexa I.

               (3)În temeiul Directivei delegate (UE) 2015/863 a Comisiei
                  9
               , ftalatul de bis (2-etilhexil) (DEHP) este o substanță restricționată inclusă în anexa II la Directiva 2011/65/UE, iar utilizarea sa trebuie interzisă de la 22 iulie 2021 în dispozitivele medicale, inclusiv în dispozitivele medicale in vitro, dacă se depășește concentrația maximă tolerată de 0,1 % în greutate în materialele omogene.

               (4)La 17 iulie 2018, Comisia a primit o cerere, întocmită în conformitate cu articolul 5 alineatul (3) din Directiva 2011/65/UE, de acordare a unei derogări pentru utilizarea DEHP la electrozii ion‑selectivi pentru analiza fluidelor corpului uman și/sau a fluidelor de dializă („derogarea solicitată”), care trebuie inclusă în anexa IV la directiva respectivă.

               (5)DEHP se utilizează ca solvent în membrana electrozilor ion-selectivi ai analizoarelor folosite la locul acordării asistenței medicale, care ajută la măsurarea concentrației de substanțe ionice din fluidele corpului uman și/sau din fluidele de dializă.

               (6)Pentru a evalua cererea de derogare a fost efectuat un studiu de evaluare tehnică și științifică
                  10
               . Evaluarea cererii a concluzionat că alternativele la DEHP nu sunt în prezent suficient de fiabile și că înlocuirea DEHP în aplicațiile specifice ar conduce la efecte negative asupra mediului și a sănătății care depășesc beneficiile acesteia. Evaluarea a inclus consultări cu părțile interesate în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site web dedicat.

               (7)Derogarea solicitată este conformă cu Regulamentul (CE) nr. 1907/2006 al Parlamentului European și al Consiliului
                  11
                și, în consecință, nu diminuează protecția mediului și a sănătății conferită de acesta.

               (8)Prin urmare, este oportun să se acorde derogarea solicitată, prin includerea aplicațiilor la care se referă aceasta în anexa IV la Directiva 2011/65/UE.

               (9)Pentru ca serviciile de sănătate să dispună de echipamente tehnice eficiente și pentru a asigura timpul necesar dezvoltării unor alternative adecvate, derogarea solicitată ar trebui acordată pentru o perioadă de 7 ani începând cu data aplicării prezentei directive, în conformitate cu articolul 5 alineatul (2) primul paragraf din Directiva 2011/65/UE. Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (10)Prin urmare, Directiva 2011/65/UE ar trebui modificată în consecință.

               (11)Din motive de securitate juridică și pentru a răspunde așteptărilor legitime ale operatorilor care furnizează dispozitivele medicale în cauză ca derogarea solicitată să fie aplicabilă la data intrării în vigoare a interdicției de a utiliza substanța restricționată respectivă, și în lipsa oricărui interes legitim de a provoca o perturbare a furnizării acestor dispozitive medicale ca urmare a intrării în vigoare a interdicției respective, prezenta directivă ar trebui să intre în vigoare în regim de urgență și să se aplice cu efect retroactiv de la 21 iulie 2021,

               ADOPTĂ PREZENTA DIRECTIVĂ:

               Articolul 1

               Anexa IV la Directiva 2011/65/UE se modifică astfel cum se prevede în anexa la prezenta directivă.

               Articolul 2

               (1)Statele membre adoptă și publică, cel târziu până la [ultima zi a celei de a 5-a luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul actelor respective.

               Statele membre aplică dispozițiile respective începând cu 21 iulie 2021.

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 11.8.2021

                     Pentru Comisie,

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 137, 4.6.2015, p. 10.

                     (3)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (JO L 396, 30.12.2006, p. 1).

                     (4)

                  http://ec.europa.eu/environment/waste/rohs_eee/adaptation_en.htm
                  .

                     (5)

                        Raportul final al studiului (pachetul 17) poate fi consultat la:
                  https://op.europa.eu/ro/publication-detail/-/publication/df0ab036-8b52-11ea-812f-01aa75ed71a1/language-ro/format-PDF/source-146143357
                  .

                     (6)

                        Perioada consultării: 18 martie-17 mai 2019;
                  https://rohs.exemptions.oeko.info/
                  .

                     (7)

                        Lista măsurilor administrative necesare este disponibilă pe
                  site-ul Comisiei
                  . În Registrul interinstituțional al actelor delegate se poate vedea stadiul actual al procedurii în cazul fiecărui proiect de act delegat, la adresa
                  https://webgate.ec.europa.eu/regdel/#/home?lang=ro
                  .

                     (8)

                        JO L 174, 1.7.2011, p. 88.

                     (9)

                        Directiva delegată (UE) 2015/863 a Comisiei din 31 martie 2015 de modificare a anexei II la Directiva 2011/65/UE a Parlamentului European și a Consiliului în ceea ce privește lista substanțelor restricționate (JO L 137, 4.6.2015, p. 10).

                     (10)

                  Studiu de evaluare a trei cereri de derogare legate de anexa IV la Directiva 2011/65/UE (pachetul 17)
                  .

                     (11)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa IV la Directiva 2011/65/UE se adaugă următoarea intrare 45:

                        „45

                        Ftalatul de bis(2-etilhexil) (DEHP) din electrozii ion-selectivi utilizați pentru analiza substanțelor ionice prezente în fluidele corpului uman și/sau în fluidele de dializă, efectuată la locul acordării asistenței medicale

                        Expiră la 21 iulie 2028.”


title: DIRECTIVA DELEGATĂ (UE) / A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpile cu halogenuri metalice

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic și științific, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS). Modificarea se referă la o derogare pentru aplicațiile specifice care conțin mercur în lămpile cu halogenuri metalice.

               Articolul 4 din Directiva RoHS restricționează utilizarea anumitor substanțe periculoase în echipamentele electrice. În prezent, restricțiile se aplică pentru 10 substanțe, enumerate în Anexa II la Directiva RoHS: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de di(2-etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). În anexele III și IV sunt indicate materialele și componentele de EEE destinate unor aplicații specifice care beneficiază de derogare de la restricționarea anumitor substanțe prevăzută la articolul 4 alineatul (1).

               Articolul 5 din directivă prevede adaptarea anexelor III și IV la progresul științific și tehnic, scop pentru care se pot acorda, reînnoi sau revoca derogări. În temeiul articolului 5 alineatul (1) litera (a), se pot include derogări în anexele III și IV numai dacă această includere nu slăbește protecția mediului și a sănătății prevăzută în Regulamentul (CE) nr. 1907/2006 (REACH)
                  2
                și dacă este îndeplinită una dintre condițiile următoare: (i) eliminarea sau substituirea substanței prin modificarea proiectului sau prin utilizarea de materiale și componente pentru care nu sunt necesare materialele sau substanțele enumerate în anexa II este nefezabilă din punct de vedere științific sau tehnic; (ii) fiabilitatea substituenților nu este asigurată; (iii) este posibil ca efectele negative totale asupra mediului și asupra sănătății și securității consumatorilor provocate de substituirea substanței să depășească avantajele totale pentru mediu și pentru sănătatea și securitatea consumatorilor.

               Deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama de potențialele efecte adverse asupra inovării. După caz, se iau în considerare efectele globale ale derogării de-a lungul întregului ciclu de viață.

               Articolul 5 alineatul (1) litera (a) prevede că, pentru a include materialele și componentele EEE pentru aplicații specifice în listele din anexele III și IV, Comisia trebuie să adopte acte delegate individuale. Articolul 5 alineatul (3) și anexa V descriu procedura de depunere a cererilor privind derogările.

               2.CONSULTĂRI ÎNAINTEA ADOPTĂRII ACTULUI

               Comisia a primit din partea operatorilor economici cereri
                  3
                de acordare sau de reînnoire a unor derogări, în conformitate cu articolul 5 alineatul (3) și cu anexa V la Directiva RoHS.

               În prezent, prin derogarea prevăzută la subpunctul 4(e) din anexa III, se permite utilizarea mercurului în lămpile cu halogenuri metalice (MH).

               La 15 ianuarie 2015, Comisia a primit o cerere de reînnoire a acestei derogări. Solicitanții au susținut, în esență, că pe piață nu sunt disponibile alternative cu diodă emițătoare de lumină (LED) care să fie compatibile cu corpurile de iluminat cu MH și care să asigure performanțe similare, precum și că va fi necesar ca derogarea să fie acordată pentru o perioadă îndelungată, întrucât durata de exploatare a corpurilor de iluminat cu MH profesionale este de 15-25 de ani
                  4
               . Pe 20 ianuarie 2020, același solicitant a depus o cerere actualizată de reînnoire a derogării, prezentând, în linii mari, aceleași argumente. În conformitate cu cerințele Directivei RoHS [articolul 5 alineatul (5) al doilea paragraf], derogarea rămâne valabilă până în momentul adoptării de către Comisie a unei decizii referitoare la cererea de reînnoire.

               În vederea evaluării cererii de reînnoire a derogării, Comisia a lansat. în iunie 2015, un studiu
                  5
               , finalizat în 2016, pentru a efectua evaluarea tehnică și științifică necesară, inclusiv o consultare online a părților interesate, cu durata de opt săptămâni
                  6
               . În urma studiului respectiv, care a examinat volumul mare de date tehnice și științifice și de contribuții primite, astfel cum se arată în raportul studiului, Comisia a realizat două studii/actualizări complementare, cu implicarea părților interesate. Studiul, publicat în 2019
                  7
               , s-a concentrat asupra evaluării socioeconomice și asupra disponibilității substituenților; acesta a fost actualizat în 2020, pe baza unor cifre și modelări recente
                  8
               . Rapoartele finale ale studiului și ale actualizărilor evaluării socioeconomice au fost publicate
                  9
               ; părțile interesate au fost informate în acest sens.

               În cadrul reuniunilor din 1 septembrie 2016, 29 octombrie 2018 și 21 octombrie 2019, Comisia a consultat grupul de experți al statelor membre cu privire la actele delegate adoptate în temeiul directivei RoHS, pentru a colecta opiniile statelor membre privind direcțiile de acțiune avute în vedere, în conformitate cu concluziile evaluărilor. Comisia a parcurs toate etapele procedurale prevăzute la articolul 5 alineatele (3)-(7) privind derogările de la restricțiile impuse unor substanțe
                  10
               . Consiliul și Parlamentul European au fost informate cu privire la toate activitățile.

               Studiul justificativ a evidențiat că:

               ·în ciuda multor eforturi de a dezvolta alternative fără mercur, se poate concluziona că, în prezent, mercurul din lămpile MH nu poate fi înlocuit cu alte substanțe;

               ·reducerea conținutului de mercur din lămpile MH ar afecta funcția și performanța, precum și, probabil, durata de viață a acestora;

               ·în prezent, substituirea mercurului în aplicațiile în cauză este nefezabilă din punct de vedere tehnic, așadar studiul a recomandat reînnoirea derogării pentru o perioadă de maximum de cinci ani.

               În concluzie, evaluările științifice și tehnice, inclusiv consultările cu părțile interesate, au arătat că sunt îndeplinite în continuare criteriile de aplicare a derogărilor prevăzute la subpunctul 4(e), întrucât nu sunt încă disponibili substituenți fiabili. Rezultatele evaluării au arătat că derogarea specifică nu ar slăbi protecția mediului și a sănătății prevăzută de Regulamentul REACH, în conformitate cu articolul 5 din Directiva 2011/65/UE.

               În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, în vederea colectării de contribuții din partea publicului. În timpul consultării privind proiectul de act, au fost primite patru contribuții. Aspectele semnalate au fost luate în considerare și nu a fost considerat necesar niciun amendament.

               3.ELEMENTELE JURIDICE ALE ACTULUI DELEGAT

               Directiva delegată prelungește perioada de valabilitate a derogării prevăzute la subpunctul 4(e) din anexa III la Directiva 2011/65/UE, pentru utilizarea mercurului în aplicații specifice.

               Pe baza studiilor de fundamentare și a consultărilor, evaluarea realizată de Comisie a concluzionat că cererea de derogare îndeplinește cel puțin unul dintre criteriile prevăzute la articolul 5 alineatul (1) litera (a) din Directiva RoHS, fapt care justifică prelungirea derogării: nu există substituenți fiabili pentru mercurul din categoriile de lămpi care beneficiază de această derogare.

               Pe scurt, sunt îndeplinite condițiile pentru acordarea derogării, urmând a se reînnoi derogarea pentru aplicațiile prevăzute la subpunctul 4(e) din anexa III. Data la care expiră această derogare este stabilită în conformitate cu prevederile articolului 5 alineatul (2) primul paragraf. Conform concluziei evaluării, stadiul de dezvoltare a substituenților justifică reînnoirea derogării pentru perioada maximă de valabilitate de cinci ani. Se preconizează că perioada de valabilitate acordată nu va avea efecte adverse asupra inovării.

               Instrumentul este o directivă delegată, în conformitate cu dispozițiile actului legislativ de abilitare, și anume Directiva 2011/65/UE, în special cu dispozițiile articolului 5 alineatul (1) și ale articolului 20 privind adoptarea de acte delegate.

               Obiectivul directivei delegate este de a contribui la protecția sănătății umane și a mediului și de a alinia dispozițiile privind funcționarea pieței interne în domeniul echipamentelor electrice și electronice, permițând utilizarea în aplicații specifice a unor substanțe care altfel sunt interzise, în conformitate cu dispozițiile și condițiile prevăzute în Directiva RoHS și cu procedura de adaptare a anexelor III și IV la progresul științific și tehnic.

               Directiva delegată nu afectează bugetul UE.

               DIRECTIVA DELEGATĂ (UE) …/… A COMISIEI

               din 13.12.2021

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpile cu halogenuri metalice

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  11
               , în special articolul 5 alineatul (1) litera (a),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricție nu se referă la anumite aplicații care beneficiază de derogare, indicate în anexa III la directiva menționată.

               (2)Categoriile de echipamente electrice și electronice cărora li se aplică Directiva 2011/65/UE sunt indicate în anexa I la directiva menționată.

               (3)Mercurul este o substanță restricționată indicată în anexa II la Directiva 2011/65/UE.

               (4)Prin Decizia 2010/571/UE
                  12
               , Comisia a acordat, printre altele, o derogare privind utilizarea mercurului în lămpile cu halogenuri metalice („derogarea”), în prezent menționată la subpunctul 4(e) din anexa III la Directiva 2011/65/UE. Derogarea urma să expire la 21 iulie 2016, în conformitate cu articolul 5 alineatul (2) al doilea paragraf litera (a) din directiva menționată.

               (5)Mercurul este folosit în lămpile cu halogenuri metalice pentru îmbunătățirea culorii, a randamentului, a duratei de viață și a funcționării stabile ale acestor lămpi.

               (6)La 15 ianuarie 2015, Comisia a primit o cerere de reînnoire a derogării („cererea de reînnoire”), care se încadra în termenul prevăzut la articolul 5 alineatul (5) din Directiva 2011/65/UE. O cerere actualizată de reînnoire a derogării a fost depusă la 20 ianuarie 2020. În conformitate cu articolul 5 alineatul (5) din directiva menționată, derogarea rămâne valabilă până la adoptarea deciziei referitoare la cererea de reînnoire.

               (7)Evaluarea cererii de reînnoire, care a ținut cont de disponibilitatea substituenților și de impactul socioeconomic al substituirii, a concluzionat că substituirea sau eliminarea mercurului din aplicațiile în cauză este, în prezent, nefezabilă din punct de vedere tehnic. Procesul de evaluare a cuprins consultări cu părțile interesate, în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site internet dedicat.

               (8)Derogarea respectă Regulamentul (CE) nr. 1907/2006 al Parlamentului European și al Consiliului
                  13
                și, în consecință, nu slăbește protecția mediului și a sănătății conferită de acesta.

               (9)Prin urmare, este oportun să se acorde reînnoirea derogării pentru o perioadă de maximum cinci ani, în conformitate cu articolul 5 alineatul (2) primul paragraf din Directiva 2011/65/UE. Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (10)Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, cel târziu până la [ultima zi a celei de a șasea luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.

               Statele membre aplică aceste acte începând cu [ultima zi a celei de a șasea luni de la data intrării în vigoare a prezentei directive + 1 zi].

               Atunci când statele membre adoptă dispozițiile menționate, acestea conțin o trimitere la prezenta directivă sau sunt însoțite de o astfel dea trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.12.2021

                     Pentru Comisie,

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista este disponibilă la adresa:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4__e_/4e_LE_RoHS_E xemption_Req_Final.pdf

                     (5)

                        Raportul final al studiului este disponibil la:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Perioada de consultare: 21 august 2015-16 octombrie 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , începând de la pagina 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Lista etapelor administrative necesare este disponibilă pe
                  site-ul Comisiei
                  . În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home
                  .

                     (11)

                        JO L 174, 1.7.2011, p. 88.

                     (12)

                        Decizia Comisiei 2010/571/UE din 24 septembrie 2010 de modificare, în scopul adaptării la progresul științific și tehnic, a anexei la Directiva 2002/95/CE a Parlamentului European și a Consiliului în ceea ce privește scutiri referitoare la aplicații conținând plumb, mercur, cadmiu, crom hexavalent, bifenili polibromurați sau difenil eteri polibromurați (JO L 251, 25.9.2010, p. 28).

                     (13)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa III la Directiva 2011/65/UE, punctul 4(e) se înlocuiește cu următorul text:

                        Exceptare

                        Sfera și datele de aplicare

                        „4(e)

                        Mercurul din lămpile cu halogenuri metalice (MH)

                        Expiră la: [OP: 5 ani de la publicarea directivei delegate în Jurnalul Oficial]”


title: DIRECTIVA DELEGATĂ (UE) / A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpile cu (vapori de) sodiu de înaltă presiune cu un indice ameliorat de redare a culorii destinate iluminatului general

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic și științific, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS). Modificarea se referă la o derogare pentru aplicațiile specificate care conțin mercur în lămpi cu vapori de sodiu de înaltă presiune cu indice ameliorat de redare a culorii destinate iluminatului general.

               Articolul 4 din Directiva RoHS restricționează utilizarea anumitor substanțe periculoase în echipamentele electrice și electronice (EEE). În prezent, restricțiile se aplică pentru 10 substanțe, enumerate în anexa II la Directiva RoHS: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de di(2etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). În anexele III și IV sunt indicate materialele și componentele de EEE destinate unor aplicații specifice care beneficiază de derogare de la restricționarea anumitor substanțe prevăzută la articolul 4 alineatul (1).

               Articolul 5 din directivă prevede adaptarea anexelor III și IV la progresul științific și tehnic, scop pentru care se pot acorda, reînnoi sau revoca derogări. În temeiul articolului 5 alineatul (1) litera (a), se pot include derogări în anexele III și IV numai dacă această includere nu diminuează protecția mediului și a sănătății prevăzută de Regulamentul (CE) nr. 1907/2006 (REACH)
                  2
                și dacă este îndeplinită una dintre condițiile următoare: (i) eliminarea sau substituirea substanței prin modificarea proiectului sau prin utilizarea unor materiale și componente pentru care nu sunt necesare materialele sau substanțele enumerate în anexa II este nefezabilă din punct de vedere științific sau tehnic; (ii) fiabilitatea substituenților nu este asigurată; (iii) este posibil ca efectele negative totale asupra mediului și asupra sănătății și securității consumatorilor provocate de substituirea substanței să depășească avantajele totale pentru mediu și pentru sănătatea și securitatea consumatorilor.

               Deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama de potențialele efecte adverse asupra inovării. După caz, se iau în considerare efectele globale ale derogării de-a lungul întregului ciclu de viață.

               Articolul 5 alineatul (1) prevede că, pentru a include sau a elimina materialele și componentele EEE pentru aplicații specifice enumerate în listele din anexele III și IV, Comisia trebuie să adopte acte delegate individuale. Articolul 5 alineatul (3) și anexa V descriu procedura de depunere a cererilor privind derogările.

               2.CONSULTĂRI ÎNAINTEA ADOPTĂRII ACTULUI

               Comisia primește din partea operatorilor economici cereri
                  3
                de acordare sau de reînnoire a unor derogări, în conformitate cu articolul 5 alineatul (3) din Directiva RoHS și cu anexa V la aceasta.

               În prezent, prin derogarea prevăzută la subpunctele 4(b) I-III din anexa III, se permite utilizarea mercurului în lămpile cu (vapori de) sodiu de înaltă presiune (HPS) destinate iluminatului general, nedepășind (per bec), în lămpile cu un indice ameliorat de redare a culorii Ra > 60:

               4(b) – I: P ≤ 155 W: 30 mg;

               4(b) – II: 155 W < P ≤ 405 W: 40 mg;

               4(b) – III: P > 405 W: 40 mg.

               În ianuarie 2015, Comisia a primit o cerere de reînnoire a derogării prevăzute la subpunctele 4(b) I-III. Solicitantul susținea, în esență, că nu existau alternative fără mercur care să asigure aceeași specificație a culorii care ar putea înlocui lămpile care beneficiază de derogarea prevăzută la punctul 4(b)
                  4
               . În ianuarie 2020, același solicitant a depus o cerere actualizată de reînnoire a derogării pentru lămpi cu un indice de redare a culorii >80 (nu de peste 60, ca în derogarea actuală), mai mic de 105 W (nu mai mic de 155 W, ca în derogarea actuală) și cu un conținut de mercur limitat la doar 16 mg (în loc de conținutul de 30 mg permis în prezent). În conformitate cu cerințele Directivei RoHS [articolul 5 alineatul (5) al doilea paragraf], o derogare rămâne valabilă până în momentul adoptării de către Comisie a unei decizii referitoare la cererea de reînnoire.

               În vederea evaluării cererii de reînnoire a derogării, Comisia a lansat, în iunie 2015, un studiu
                  5
               , finalizat în 2016, pentru a efectua evaluarea tehnică și științifică necesară, inclusiv o consultare online a părților interesate, cu durata de opt săptămâni
                  6
               . În urma acestui studiu, care a examinat volumul mare de date tehnice și științifice și de contribuții primite, astfel cum se arată în raportul studiului, Comisia a realizat două studii/actualizări complementare, cu implicarea părților interesate. Studiul, publicat în 2019
                  7
               , s-a concentrat asupra evaluării socioeconomice și asupra disponibilității substituenților; acesta a fost actualizat în 2020, pe baza unor cifre și modelări recente
                  8
               . Rapoartele finale ale studiului și ale actualizărilor evaluării socioeconomice au fost publicate
                  9
               ; părțile interesate au fost informate în acest sens.

               În cadrul reuniunilor din 1 septembrie 2016, 29 octombrie 2018 și 21 octombrie 2019, Comisia a consultat grupul de experți al statelor membre cu privire la actele delegate adoptate în temeiul directivei RoHS, pentru a colecta opiniile statelor membre privind direcțiile de acțiune avute în vedere, în conformitate cu concluziile evaluărilor. Comisia a parcurs toate etapele procedurale prevăzute la articolul 5 alineatele (3)-(7) privind derogările de la restricțiile impuse unor substanțe
                  10
               . Consiliul și Parlamentul European au fost informate cu privire la toate activitățile.

               Studiile de evaluare, coroborate cu informațiile actualizate privind progresul tehnic și științific prezentate de solicitant în 2020, conduc la următoarele concluzii:

               ·mercurul nu poate fi substituit în lămpile cu (vapori de) sodiu de înaltă presiune cu un indice de redare a culorii >80, cu puterea mai mică de 105W și cu un conținut de mercur de maximum 16 mg, ceea ce, practic, înseamnă că derogarea prevăzută la punctul 4(b) ar trebui înnoită parțial, întrucât alternativele nu acoperă partea roșie relevantă a spectrului care este esențială pentru acest tip de lămpi;

               ·există alternative adecvate pentru lămpile cu (vapori de) sodiu de înaltă presiune cu un indice de redare a culorii Ra > 60: P ≤ 155 W, ceea ce practic, înseamnă, că derogarea prevăzută la subpunctul 4(b)-I nu mai este necesară în parte, în timp ce subpunctul 4(b)-II poate fi revocat integral, întrucât aceste lămpi sunt în curs de înlocuire cu lămpi cu LED fără mercur.

               ·derogarea de la subpunctul 4(b)-III ar trebui revocată, întrucât producătorii nu mai introduc pe piață aceste lămpi; în consecință, derogarea este perimată.

               În concluzie, evaluările științifice și tehnice, inclusiv informațiile actualizate prezentate de solicitant, au arătat că sunt îndeplinite în continuare criteriile de aplicare a derogării pentru utilizarea mercurului în lămpile cu (vapori de) sodiu de înaltă presiune cu un indice de redare a culorii >80 și cu un conținut de mercur de maximum 16 mg per lampă, întrucât substituenții necesită cercetări suplimentare.

               Rezultatele evaluării au arătat, de asemenea, că reînnoirea derogării specifice nu ar diminua protecția mediului și a sănătății prevăzută de Regulamentul REACH, în conformitate cu articolul 5 din Directiva 2011/65/UE.

               În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, în vederea colectării de contribuții din partea publicului. În timpul consultării privind proiectul de directivă delegată, au fost primite două contribuții. S-a ținut seama de aspectele semnalate și nu a fost considerată necesară nicio modificare a proiectului.

               3.ELEMENTELE JURIDICE ALE ACTULUI DELEGAT

               Directiva delegată reînnoiește parțial și reformulează derogarea prevăzută la subpunctul 4(b)-I din anexa III la Directiva 2011/65/UE pentru utilizarea mercurului în lămpile cu (vapori de) sodiu de înaltă presiune destinate iluminatului general, nedepășind (per bec), în lămpile cu un indice ameliorat de redare a culorii Ra > 80: P ≤ 105 W: 16 mg. Întrucât subpunctele de la punctul 4(b) urmează a fi revocate, partea subpunctului 4(b)-I care urmează a fi reînnoită se renumerotează ca punctul 4(b).

               Pe baza studiilor de fundamentare, a consultărilor și a informațiilor actualizate prezentate de solicitant, evaluarea realizată de Comisie a concluzionat că cererea de derogare îndeplinește cel puțin unul dintre criteriile prevăzute la articolul 5 alineatul (1) litera (a): în prezent, nu poate fi asigurată substituirea mercurului cu substituenți fiabili în categoriile de lămpi care beneficiază de această derogare.

               În lumina celor de mai sus, derogările prevăzute la subpunctele 4(b)-II și 4(b)-III urmează a fi revocate, iar cea de la subpunctul 4(b)-I urmează a fi parțial revocată.

               Conform concluziei evaluării, stadiul de dezvoltare a substituenților justifică reînnoirea parțială a derogării de la subpunctul 4(b)-I, astfel cum este reformulată, renumerotată ca punctul 4(b), pentru perioada maximă de valabilitate de cinci ani. Este de așteptat ca perioada de valabilitate acordată să nu aibă efecte adverse asupra inovării.

               Pentru partea din derogarea de la subpunctul 4(b)-I care urmează a fi revocată, precum și pentru derogările de la subpunctele 4(b)-II și 4(b)-III, este oportun să se stabilească date de expirare la termenul cel mai scurt (și anume, 12 luni), în conformitate cu articolul 5 alineatul (6) din Directiva RoHS.

               Instrumentul este o directivă delegată, astfel cum se prevede în Directiva 2011/65/UE, în special la articolul 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a alinia dispozițiile privind funcționarea pieței interne în domeniul echipamentelor electrice și electronice, permițând utilizarea în aplicații specifice a unor substanțe care altfel sunt interzise, în conformitate cu dispozițiile și condițiile prevăzute în Directiva RoHS și cu procedura de adaptare a anexelor III și IV la progresul științific și tehnic.

               Directiva delegată nu afectează bugetul UE.

               DIRECTIVA DELEGATĂ (UE) …/… A COMISIEI

               din 13.12.2021

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpile cu (vapori de) sodiu de înaltă presiune cu un indice ameliorat de redare a culorii destinate iluminatului general

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  11
               , în special articolul 5 alineatul (1) literele (a) și (b),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricție nu se referă la anumite aplicații care beneficiază de derogare, indicate în anexa III la directiva menționată.

               (2)Categoriile de echipamente electrice și electronice cărora li se aplică Directiva 2011/65/UE sunt indicate în anexa I la directiva menționată.

               (3)Mercurul este o substanță restricționată indicată în anexa II la Directiva 2011/65/UE.

               (4)Prin Decizia 2010/571/UE
                  12
               , Comisia a acordat, printre altele, o derogare privind utilizarea mercurului în lămpile cu (vapori de) sodiu de înaltă presiune destinate iluminatului general, nedepășind (per bec), în lămpile cu un indice ameliorat de redare a culorii Ra > 60 („derogarea”), valorile în prezent menționate la subpunctele 4(b)-I, 4(b)-II și 4(b)-III din anexa III la Directiva 2011/65/UE. Derogarea urma să expire pe 21 iulie 2016, în conformitate cu articolul 5 alineatul (2) al doilea paragraf litera (a) din directiva menționată.

               (5)Mercurul este utilizat în lămpile cu (vapori de) sodiu de înaltă presiune pentru culoarea luminii și proprietățile de redare a culorii.

               (6)În ianuarie 2015, Comisia a primit o cerere de reînnoire a derogării pentru aplicațiile menționate la subpunctele 4(b)-I, 4(b)-II și 4(b)-III („cererea de reînnoire”), care se încadra în termenul prevăzut la articolul 5 alineatul (5) din Directiva 2011/65/UE. În ianuarie 2020, același solicitant a depus o cerere actualizată de reînnoire a derogării doar pentru aplicațiile de la subpunctul 4(b)-I. În conformitate cu articolul 5 alineatul (5) din Directiva 2011/65/UE, derogarea rămâne valabilă până la adoptarea deciziei referitoare la cererea de reînnoire.

               (7)Evaluarea cererii de reînnoire, care a ținut cont de disponibilitatea substituenților și de impactul socioeconomic al substituirii, a concluzionat că era posibilă din punct de vedere științific și tehnic substituirea sau eliminarea mercurului din o parte a aplicațiilor menționate la subpunctul 4(b)-I și din toate aplicațiile menționate la subpunctele 4(b)-II și 4(b)-III din anexa III la Directiva 2011/65/UE. Evaluarea a concluzionat, totuși, că derogarea ar trebui reînnoită pentru partea din subpunctul 4(b)-I care se referă la lămpile cu un indice de redare a culorii mai mare de 80 și cu o putere mai mare sau egală cu 105W, precum și că, deși utilizarea mercurului este încă necesară, aceasta poate fi redusă și mai mult. Procesul de evaluare a cuprins consultări cu părțile interesate, în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site web dedicat.

               (8)Prin urmare, este oportun să se acorde reînnoirea derogării pentru o parte a aplicațiilor de la subpunctul 4(b)-I, renumerotând-o ca 4(b), pentru o perioadă de maximum cinci ani, în conformitate cu articolul 5 alineatul (2) primul paragraf din Directiva 2011/65/UE. Textul acestei derogări reînnoite se reformulează, astfel încât să definească domeniul de aplicare mai limitat al acesteia. Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (9)Derogarea reînnoită respectă Regulamentul (CE) nr. 1907/2006 al Parlamentului European și al Consiliului
                  13
                și, în consecință, nu diminuează protecția mediului și a sănătății prevăzută de acesta.

               (10)Întrucât condițiile prevăzute la articolul 5 alineatul (1) litera (a) din Directiva 2011/65/UE nu mai sunt îndeplinite în cazul aplicațiilor menționate în partea rămasă din subpunctul 4(b)-I și la subpunctele 4(b)-II și 4(b)-III din anexa III la această Directivă, ar trebui revocată derogarea pentru aceste aplicații. Ar trebui stabilite date de expirare a acestor derogări, în conformitate cu prevederile articolului 5 alineatul (6) din Directiva 2011/65/UE.

               (11)Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, până la [ultima zi a celei de a șasea luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.

               Statele membre aplică aceste acte începând cu [ultima zi a celei de a șasea luni de la data intrării în vigoare a prezentei directive + 1 zi].

               Atunci când statele membre adoptă dispozițiile menționate, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.12.2021

                     Pentru Comisie,

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista este disponibilă la adresa:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/
                     Exemption_4_b__IIII_/4b_LE_RoHS_Exemption_Req_Final.pdf.

                     (5)

                        Raportul final al studiului este disponibil la:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Perioada de consultare: 21 august 2015 - 16 octombrie 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , începând de la pagina 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Lista etapelor administrative necesare este disponibilă
                  pe site-ul web al Comisiei
                  . În Registrul interinstituțional al actelor delegate, la adresa
                  https://webgate.ec.europa.eu/regdel/#/home
                  , se poate vedea stadiul actual al procedurii pentru fiecare proiect de act delegat.

                     (11)

                        JO L 174, 1.7.2011, p. 88.

                     (12)

                        Decizia Comisiei 2010/571/UE din 24 septembrie 2010 de modificare, în scopul adaptării la progresul științific și tehnic, a anexei la Directiva 2002/95/CE a Parlamentului European și a Consiliului în ceea ce privește scutiri referitoare la aplicații conținând plumb, mercur, cadmiu, crom hexavalent, bifenili polibromurați sau difenil eteri polibromurați (JO L 251, 25.9.2010, p. 28).

                     (13)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa III la Directiva 2011/65/UE, punctul 4(b) și subpunctele 4(b)-I, 4 (b)-II și 4(b)-III se înlocuiesc cu următorul text:

                        Derogare

                        Sfera și datele de aplicare

                        „4(b)

                        Mercurul din lămpile cu (vapori de) sodiu de înaltă presiune destinate iluminatului general, nedepășind (per bec), în lămpile cu un indice ameliorat de redare a culorii Ra > 80: P ≤ 105 W: se pot folosi 16 mg per bec

                        Expiră la: [OP: cinci ani de la publicarea directivei delegate în Jurnalul Oficial]

                        4(b)-I

                        Mercurul din lămpile cu (vapori de) sodiu de înaltă presiune destinate iluminatului general, nedepășind (per bec), în lămpile cu un indice ameliorat de redare a culorii Ra > 60: P ≤ 155 W: se pot folosi 30 mg per bec

                        Expiră la: [OP: 12 luni de la publicarea directivei delegate în Jurnalul Oficial]

                        4(b)-II

                        Mercurul din lămpile cu (vapori de) sodiu de înaltă presiune destinate iluminatului general, nedepășind (per bec), în lămpile cu un indice ameliorat de redare a culorii Ra > 60: 155 W < P ≤ 405 W: se pot folosi 40 mg per bec

                        Expiră la: [OP: 12 luni de la publicarea directivei delegate în Jurnalul Oficial]

                        4(b)-III

                        Mercurul din lămpile cu (vapori de) sodiu de înaltă presiune destinate iluminatului general, nedepășind (per bec), în lămpile cu un indice ameliorat de redare a culorii Ra > 60: P > 405 W: se pot folosi 40 mg per bec

                        Expiră la: [OP: 12 luni de la publicarea directivei delegate în Jurnalul Oficial]”


title: DIRECTIVA DELEGATĂ (UE) / A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în alte lămpi cu descărcare în gaze la joasă presiune

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul științific și tehnic, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS). Modificarea se referă la o derogare pentru aplicațiile specificate care conțin mercur în alte lămpi cu descărcare în gaze la joasă presiune.

               Directiva RoHS restricționează utilizarea anumitor substanțe periculoase în echipamentele electrice și electronice (EEE), astfel cum se prevede la articolul 4. În prezent, restricțiile se aplică pentru 10 substanțe, enumerate în anexa II la Directiva RoHS: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de di(2-etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). În anexele III și IV sunt indicate materialele și componentele de EEE destinate unor aplicații specifice care beneficiază de derogare de la restricționarea anumitor substanțe prevăzută la articolul 4 alineatul (1).

               Articolul 5 din directivă prevede adaptarea anexelor III și IV la progresul științific și tehnic, scop pentru care se pot acorda, reînnoi sau revoca derogări. În temeiul articolului 5 alineatul (1) litera (a), se pot include derogări în anexele III și IV numai dacă această includere nu slăbește protecția mediului și a sănătății prevăzută în Regulamentul (CE) nr. 1907/2006 (REACH)
                  2
                și dacă sunt îndeplinite oricare dintre condițiile următoare: (i) eliminarea sau substituirea materialelor și a componentelor prin modificarea proiectului sau prin utilizarea unor materiale și componente pentru care nu sunt necesare materialele sau substanțele indicate în anexa II este imposibilă din punct de vedere științific sau tehnic; (ii) fiabilitatea substituenților nu este asigurată; (iii) sau este probabil ca efectele negative totale asupra mediului și asupra sănătății și securității consumatorilor provocate de substituire să depășească avantajele totale pentru mediu și pentru sănătatea și securitatea consumatorilor.

               Deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama de potențialele efecte adverse asupra inovării. După caz, se iau în considerare efectele globale ale derogării de-a lungul întregului ciclu de viață.

               Articolul 5 alineatul (1) litera (a) prevede că, pentru a include materialele și componentele EEE pentru aplicații specifice în listele din anexele III și IV, Comisia trebuie să adopte acte delegate individuale. Articolul 5 alineatul (3) și anexa V descriu procedura de depunere la Comisie a cererilor privind derogările.

               2.CONSULTĂRI ÎNAINTEA ADOPTĂRII ACTULUI

               Comisia a primit din partea operatorilor economici cereri
                  3
                de acordare sau de reînnoire a derogărilor, astfel cum se prevede la articolul 5 alineatul (3) și în anexa V la Directiva RoHS.

               În prezent, prin derogarea prevăzută la punctul 4(a) din anexa III, se permite utilizarea mercurului în alte lămpi cu descărcare în gaze la joasă presiune (per lampă): 15 mg.

               În decembrie 2014 și în ianuarie 2015, Comisia a primit două cereri de reînnoire a derogării în care, în esență, se susținea că nu sunt disponibile alternative cu diodă emițătoare de lumină (LED) sau alte tehnologii de iluminare care folosesc mai puțin mercur sau care pot fi folosite ca substituenți în aceste lămpi
                  4
               . Una dintre cereri a fost actualizată cu noi informații în ianuarie 2020. În conformitate cu cerințele articolului 5 alineatul (5) din Directiva RoHS, o derogare rămâne valabilă până în momentul adoptării de către Comisie a unei decizii referitoare la cererea de reînnoire.

               În vederea evaluării cererii de reînnoire a derogării, Comisia a lansat, în iunie 2015, un studiu
                  5
               , finalizat în 2016, pentru a efectua evaluarea științifică și tehnică necesară, inclusiv o consultare online a părților interesate, cu durata de opt săptămâni
                  6
               . În urma acestui studiu care a examinat volumul mare de date tehnice și științifice și de contribuții primite, astfel cum se arată în raportul studiului, Comisia a realizat în 2019
                  7
                o actualizare a studiului din 2016, având ca obiect evaluarea socioeconomică și disponibilitatea substituenților în cazul acestei derogări și al altora. Raportul final al studiului a fost publicat
                  8
                și părțile interesate au fost informate în acest sens.

               În cadrul reuniunilor din 1 septembrie 2016, 29 octombrie 2018 și 21 octombrie 2019, Comisia a consultat, în temeiul directivei RoHS, grupul de experți al statelor membre cu privire la actele delegate, pentru a colecta opiniile statelor membre privind direcțiile de acțiune avute în vedere, în conformitate cu concluziile evaluărilor. Comisia a parcurs toate etapele procedurale prevăzute la articolul 5 alineatele (3)-(7) privind derogările de la restricțiile impuse unor substanțe
                  9
               . Consiliul și Parlamentul European au fost informate cu privire la toate activitățile.

               Rapoartele finale au evidențiat că:

               ·lămpile care beneficiază de această derogare nu au strat luminofor cu fosfor și emit mai ales lumină în spectrul ultraviolet. Acestea sunt instalate în echipamente pentru aplicații industriale, comerciale și casnice, cu utilizări cum ar fi dezinfecția/purificarea aerului/apei/suprafețelor prin efectul germicid sau bactericid al radiațiilor ultraviolete;

               ·pentru a putea îndeplini aceste scopuri, lumina emisă trebuie să fie în gama ultraviolet profund. Alternativele fără mercur nu asigură gama necesară de lungimi de undă. Așadar, realizarea unor substituenți cu performanțe comparabile este, în prezent, imposibilă din punct de vedere tehnic;

               ·de asemenea, s-a concluzionat că primele alternative introduse pe piață nu vor acoperi întreaga gamă de produse și că, la nivel de sistem, este nevoie de timp pentru a dezvolta suficiente alternative, motiv pentru care s-a recomandat reînnoirea derogării pe perioada maximă de cinci ani;

               ·domeniul de aplicare actual al derogării poate fi limitat la lămpile cu descărcare în gaze la joasă presiune cu strat luminofor fără fosfor și care emit lumină în spectrul ultraviolet.

               În concluzie, evaluările științifice și tehnice, inclusiv consultările cu părțile interesate, au arătat că, întrucât încă nu sunt disponibili substituenți fiabili, continuă să fie îndeplinite criteriile de aplicare a derogării prevăzute la punctul 4(a). Rezultatele evaluării arată, de asemenea, că derogarea specifică nu ar slăbi protecția mediului și a sănătății prevăzută în Regulamentul REACH, în conformitate cu articolul 5 din Directiva 2011/65/UE.

               În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, în vederea colectării de contribuții din partea publicului. În timpul consultării privind proiectul de directivă delegată, au fost primite 15 contribuții. Proiectul de directivă delegată a fost revizuit și clarificat, luând în considerare unele dintre aspectele abordate.

                3.ELEMENTELE JURIDICE ALE ACTULUI DELEGAT

               Directiva delegată prelungește perioada de valabilitate a derogării prevăzute la punctul 4(a) din anexa III la Directiva 2011/65/UE, pentru utilizarea mercurului în aplicații specifice.

               Pe baza studiilor de fundamentare și consultărilor, evaluarea realizată de Comisie a concluzionat că cererea de derogare îndeplinește cel puțin unul dintre criteriile prevăzute la articolul 5 alineatul (1) litera (a) din Directiva RoHS, fapt care justifică prelungirea derogării: în prezent, nu poate fi asigurată substituirea mercurului cu substituenți fiabili în categoriile de lămpi care beneficiază de această derogare. Evaluarea a concluzionat, de asemenea, că domeniul de aplicare al derogării trebuie limitat la aplicații specificate mai în detaliu.

               Pe scurt, sunt îndeplinite condițiile pentru reînnoirea derogării, urmând a se reînnoi derogarea de la punctul 4(a) prin reformularea textului în conformitate cu noul domeniu de aplicare al derogării.

               Data la care expiră această derogare este stabilită în conformitate cu prevederile articolului 5 alineatul (2) primul paragraf. Conform concluziei evaluării, stadiul de dezvoltare a substituenților justifică reînnoirea derogării pentru perioada maximă de valabilitate de cinci ani. Se preconizează că perioada de valabilitate acordată nu va avea efecte adverse asupra inovării.

               Instrumentul este o directivă delegată, conform dispozițiilor Directivei 2011/65/UE, în special pentru a respecta dispozițiile articolului 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a alinia dispozițiile privind funcționarea pieței interne în domeniul echipamentelor electrice și electronice, permițând utilizarea în aplicații specifice a unor substanțe care altfel sunt interzise, în conformitate cu dispozițiile și condițiile prevăzute în Directiva RoHS și cu procedura de adaptare a anexelor III și IV la progresul științific și tehnic.

               Directiva delegată nu afectează bugetul UE.

               DIRECTIVA DELEGATĂ (UE) …/… A COMISIEI

               din 13.12.2021

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în alte lămpi cu descărcare în gaze la joasă presiune

               (Text cu relevanță pentru SEE)

               COMISIA EUROPEANĂ,

               Având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  10
               , în special articolul 5 alineatul (1) litera (a),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricție nu se referă la anumite aplicații care beneficiază de derogare, indicate în anexa III la directiva menționată.

               (2)Categoriile de echipamente electrice și electronice cărora li se aplică Directiva 2011/65/UE sunt indicate în anexa I la directiva menționată.

               (3)Mercurul este o substanță restricționată indicată în anexa II la Directiva 2011/65/UE.

               (4)Prin Decizia 2010/571/UE
                  11
               , Comisia a acordat, printre altele, o derogare privind utilizarea mercurului în alte lămpi cu descărcare în gaze la joasă presiune („derogarea”), în prezent menționată la punctul 4(a) din anexa III la Directiva 2011/65/UE. Derogarea urma să expire la 21 iulie 2016, în conformitate cu articolul 5 alineatul (2) al doilea paragraf litera (a) din directiva menționată.

               (5)Mercurul este folosit în lămpile cu descărcare în gaze la joasă presiune pentru a emite lumina în spectrul ultraviolet utilizată pentru dezinfecția și/sau purificarea aerului, a apei și a suprafețelor prin efectul germicid al acesteia.

               (6)La 19 decembrie 2014 și la 15 ianuarie 2015, Comisia a primit două cereri de reînnoire a derogării („cererile de reînnoire”), care se încadrau în termenul prevăzut la articolul 5 alineatul (5) din Directiva 2011/65/UE, una dintre acestea fiind actualizată la 20 ianuarie 2020 prin intermediul unei noi cereri. În conformitate cu articolul 5 alineatul (5) din Directiva 2011/65/UE, derogarea rămâne valabilă până la adoptarea deciziei referitoare la cererea de reînnoire.

               (7)Evaluarea cererii de reînnoire, care a ținut cont de disponibilitatea substituenților și de impactul socioeconomic al substituirii, a concluzionat că eliminarea mercurului din aplicațiile în cauză sau substituirea acestuia cu o substanță cu performanțe similare este, în prezent, imposibilă din punct de vedere tehnic. În continuare, evaluarea a concluzionat că domeniul de aplicare actual al derogării poate fi limitat la lămpile cu descărcare în gaze la joasă presiune cu strat luminofor fără fosfor și care emit lumină în spectrul ultraviolet. Procesul de evaluare a cuprins consultări cu părțile interesate, în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au publicate pe un site internet dedicat.

               (8)Derogarea respectă Regulamentul (CE) nr. 1907/2006 al Parlamentului European și al Consiliului
                  12
                și, în consecință, nu slăbește protecția mediului și a sănătății prevăzută de acesta.

               (9)Prin urmare, este oportun să se acorde reînnoirea derogării, cu un text revizuit astfel încât să se stabilească domeniul de aplicare limitat al derogării, pentru o perioadă maximă de cinci ani, în conformitate cu articolul 5 alineatul (2) primul paragraf din Directiva 2011/65/UE. În conformitate cu articolul 5 alineatul (6) din Directiva 2011/65/UE, ar trebui stabilită, pentru derogarea actuală 4 (a), o dată de expirare de 12 luni. Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (10)Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, până la [ultima zi a celei de a șasea luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.

               Statele membre aplică aceste acte începând cu [ultima zi a celei de a șasea luni de la data intrării în vigoare a prezentei directive + 1 zi].

               Atunci când statele membre adoptă dispozițiile menționate, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.12.2021

                     Pentru Comisie,

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista este disponibilă la adresa:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin
                   și http://rohs.exemptions.oeko.info/fileadmin/user_upload/
                     RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf.

                     (5)

                        Raportul final al studiului este disponibil la:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Perioada de consultare: 21 august 2015-16 octombrie 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_
                  Lamps_SEA_20190729_Final.pdf
                  .

                     (8)

                     https://ec.europa.eu/environment/waste/rohs_eee/studies_rohs1_en.htm
                     .

                     (9)

                        Lista etapelor administrative necesare este disponibilă pe
                  site-ul Comisiei
                  . În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home.

                     (10)

                        JO L 174, 1.7.2011, p. 88.

                     (11)

                        Decizia 2010/571/UE a Comisiei din 24 septembrie 2010 de modificare, în scopul adaptării la progresul științific și tehnic, a anexei la Directiva 2002/95/CE a Parlamentului European și a Consiliului în ceea ce privește scutiri referitoare la aplicații conținând plumb, mercur, cadmiu, crom hexavalent, bifenili polibromurați sau difenil eteri polibromurați (JO L 251, 25.9.2010, p. 28).

                     (12)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa III la Directiva 2011/65/UE, subpunctul 4(a) se înlocuiește cu următorul text:

                        Exceptare

                        Sfera și datele de aplicare

                        „4(a)

                        Mercurul din alte lămpi cu descărcare în gaze la joasă presiune (per lampă): 15 mg

                        Expiră la: [OP: 12 luni de la publicarea directivei delegate în Jurnalul Oficial]

                        4(a)-I

                        Mercurul din lămpi cu descărcare în gaze la joasă presiune cu luminofor fără fosfor, unde aplicația impune ca gama principală a radiațiilor emise de lampă să fie în spectrul ultraviolet: se pot folosi până la 15 mg de mercur per lampă

                        Expiră la: [OP: 5 ani de la publicarea directivei delegate în Jurnalul Oficial]